**7 класс**

**№ 1.Талламан болх «Гуьйре».**

 Г1а доьжначу варшахь г1а дожаза лаьтта нежнаш, генара хьаьжча, элан литтанех тарлора. Ялтех юьззина лаьттина аренаш яссаеллера. Йовхо ца лора х1иллане лепачу малхо. Ирча, сингаттаме дара аренашкахь. Юьртахь дацара, х1ара ду аьлла, ойла т1ейоьрзур йолуш х1ума. Хуьлуш дерг хьаьжк1аш тило цхьаццаммо белхи бар дара. 1аьнна кечлуш, д1атуьйш долчу дахарна юкъа цо дахьарг а бен-берса х1ума дацара. Керташкахь д1ах1иттийнчу г1одмийн такхораша нилха ц1енош долу к1отар юкъйора. Такхораш дина д1ах1иттийнера Элберда шен г1одмаш а. Такхорашна юккъехь а, т1ехь а, мотт хьаькхча санна, ц1ена яра. Цхьаннахьа охьайоьжна луьйдиг яцара гуш. Гуьйранна ирча хуьлу яраш. Уьш бухъяьхначуьра оьрнаш Элберда д1ашардинехь а, леррина болх бар гойтуш, билгалдуьйлура. Дечу г1уллакхна и т1ера хилар хаьара… (106дош. Х. Эдилов.)

Грамматически т1едахкарш.

1. Предложенина синтаксически таллам бе, билгалдаха къамелан дакъош.

Такхораш дина д1ах1иттийнера Элберда шен г1одмаш а.

 2. Хандош хенашца хийца:

1-ра вариант 2-г1а вариант

билгалдуьйлура. яссаеллера.

**7 класс. № 2.Талламан болх «Нана»**

 Социйлахь х1ара бен стаг вацара. Я кхин нах хуьлу хан а яцара иза-м: буьйсанна цхьайтта даьллера. 1аьнан заманахь 1арж мА лой пхиъ даьлча. Шело юьйлура дег1ах чекх. Мох а бара юткъачу шакарца тоькан серашна т1ехула уьдуш. Наггахь некъа т1ехула дорцан к1ур а хьодура. Х1ара ша лаьттара карара бер шена т1е а къуьйлуш, кхерамца гондахьа хьоьжуш, машине сатийсина, юьрта бог1учу новкъа хьежна ши б1аьрг лаза а баьлла, когех шан т1улгаш а хилла.

 Ворх1, барх1, исс, итт, цхьайтталг1а сахьат ду, ткъа к1ант-м вала мега больнице кхачале.

 Суьйранна арара г1уллакхаш дина ша чуйирзича, 1арж а велла, бетах чопаш а йина, наггахь бен са а ца доккхуш 1уьллуш карийра кхунна иза, Ламанан юрт ю, цхьаннан а машина а яц.

**№ 3. Талламан болх Мурдалан юрт. 7 кл**

 Кертахь яьлла г1овг1а ца хаалора цунна. Цуьнан ерриге а ойла стиглахула г1ийлачу узаршца къилбехьа йоьлхучу г1арг1улеша д1алаьцнера. Кхеран кертахь яьлла хаза сийна буц, цундела кест-кеста корах ара б1аьрг тоха дог дог1у. Юург-мерг эца вог1у кху туькана гонаха мел веха стаг. Керта мел вог1у стаг саг1ина х1ума ца кховдош д1а ца вохуьйтура йоккхачу стага. Буьйцу мотт ц1ена а, шера а хиларца

къаьсташ вара пхьоьхане гулбеллачу нахана юккъехь к1айн маж йолу зоьртала цхьа стаг…

 … Кхораш чохь кочарчу т1оьрмигах ши лекъ, моший а кхозуш вог1учу Мурдална ма-ярра гора х1ара орцан когашкахь 1уьллу шайн юрт.

 Котаман к1орнин г1ийла «ц1ик» иккхира кхуьнан семачу лерга. Эвла йолчухьара куьйра дог1ура. Цуьнан м1араш юккъехь кхозура и т1аьхь-т1аьхьа орцадоху к1орни…

 (112 дош.)

**Грамматически т1едахкарш. 1. Причастешна буха сиз хьакха.**

 **2. Лаамечу причастешка а ерзош, схьаязъе текста юккъера лаамаза причастеш.**

**Кеп.** Яьлла г1овг1а- яьлларг, йоьлхучу г1арг1улеша- йоьлхурш.

**№ 4.Диктант на тему куцдош Пхьармат**

Гуттар хьалха заманахь дехаш хила наьрташ.Ц1е ца хила церан.Царна юкъахь хила Пхьармат ц1е йолуш цхьа наьрт. Наьрташна диканиг муха дийр дара техьа,ц1е муха яхьар яра техьа бохуш,г1айг1ане хила иза.Амма ц1е оьг1азечу,къеначу делан Селин долахь хила.

Цкъа цхьана дийнахь воьду Пхьармат,шен говра а хуий,Селин ц1е ян.Наьртийн нан Села-Сата хила Селин езарг.

Цуьнан г1оьнца Пхьармата ц1е лачкъайо Селин кхерчара.И хааделлачу Селас Пхьарматана т1аьхьасаьрмак хоьцу.1аьржа буьйса х1оттайо Селас,Пхьармат некъах тилорхьама,амма цунах г1уллакх ца хуьлу.

Пхьармата ц1е д1акхачайо наьрташна.Амма пхьарматна та1зар до Селас, цо изааьчкан з1енашца Башломан коьрта буьххье д1авоьхку.Цунна гонах схьагулйо Селас ерриг шело. И ларван гонах саьрмик а бижабо,,цуьнан до1ахах з1ок етта Ида олу олхазар дохуьйту.

Ищтта балехь ву Пхьармат.

**№ 5.Шеран талламан болх « б1ов».**

…-Маржа дуьне я1!-доккха са а доккхий, кет1ахула бай-йн ког а боккхуш, волало иза.

Т1аккха ц1ийна т1ехьа, беша, волу. 1ежийн, кхорийн, хьайбанийн дитташ лай к1елахь лаьтта…

 Стаг вехха лела бешахула волалой, х1ора диттана юххехь сеца а соьцуш, къамел а деш. Т1аккха бешара ураме волу иза. Малхбузехь лекха арц, Органа чу буссучохь, к1айчу лай т1ехь 1аьржа къеста ах хаьрцина б1ов.

 Б1ов т1улгех лаьтта. Кегийчу а, даккхийчу а т1улгех. Уьш, ша-ша даьхча, т1улгаш ду, цхьаьна-б1ов.

 Стеган сий а ду-кха б1ов. Иза а лаьтта цуьнан даккхийчу а, кегийчу а г1уллакхех. Цо денна а дечу дикачу г1уллакхаша ирх бохуьйту цуьнан бохь.

 Б1аьвнех терра, лекха деш хилла-кх наха куйнаш а хьалха. Ткъа б1аьвнаш-лаьмнех таръеш. (115 дош. М.Ахмадов. «Мохк бегийча.»)

**Грамматически т1едиллар. Билгалдаха къамелан дакъош**.1

**№ 2.Изложенина «Кхокха»**

 Цхьацца г1уллакх деш лаамаза махбалехьа д1ахьажаза ца 1алора, бог1уш бац-те и сан кхокха олий. Амма иза юхабог1ур бу бохучух башха тешаш а вацара со, делахь а,хьажаза ца 1алора стигала, малхбалехьа. 1аламат генахь, д1о-о анайистехьара, схьадог1ура хьозанал жима,кхоьссина т1улг санна,стигалхула чехка хьаьдда дог1у цхьа олхазар.И олхазар х1аваъ цоьстуш стигалхула догг1ушехь, хуьлуш, доккха хуьлуш дара.

 Кхин д1аса ца техкаш, стигалхула нийса некъ тхан ц1еношна т1е беш т1ома хьаьддера а, шен ма-хуьллу. И сайн къорза кхокха буй, хиира сунна. И схьакхачале аьлла, чехкка вахана, божал чуьра цхьана буйнахь к1а деара аса. Тоххара, юьхьанца и кара 1амочу хенахь санна, куьйган экъа яржийна, х1аваэ куьг айъира, кхокха цунна т1е хуур бац – те бохучу дагахь. Ма-богг1у куьйга т1е хиира иза.

 Кхокха, гарехь, мацбелла бара. П1елгашна буьххье а хиъна, катоьххана, з1ок етташ, кераюккъера буьртигаш даа буьйлира иза. Ша к1а диъна баьлча а п1елгаш т1ера г1аьттина д1а ца боьдура. Кхин а к1а дезаш хир бу-кх х1ара аьлла хетта, иза п1елгаш т1е хиъна а болуш,божал чу вахна,к1а ийцира аса цхьана буйнахь. И к1а ца диира кхокхано. Лаьтта хьаьрсиан даа мегара х1окхо аьлла, буьртигаш лаьтта хьаьрсира. Куьйган п1елгаш т1ера охьа а цабуссура иза т1аккха а. Куьг дег1аца нисдеш, охьахийцира аса, цунна т1ома баьлла тхов т1е хаа парг1ато йоккхуш. Лаьттехьа дерзийнчу п1елгаш т1ера боьссина, белша т1е хиира кхокха.

 3. Хьесап (план).

1.Малхбале хьоьжура со.

2.Анайистера схьа чехка хьаьдда дог1ура цхьа олхазар.

3.Ма-богг1у сан куьйга т1е хиира кхокха.

4.Кхокха мацбелла бара.

5.Ша к1а диъна баьлча, п1елгаш т1ера боьссина, белша т1е хиира сунна кхокха.

**1.Изложени «Дитта т1ехь пхьагал»**

 Гонаха хи долчу г1айре т1ехь ехаш-1аш яра цхьа пхьагал.Иза х1инца а къона пхьагал яра.Цо тидамза дитира г1айрена гонаха долчу хи т1ераша,къарш деш,кеглуш хилар.

 Оцу дийнахь парг1атъяьлла, кулла к1ел йижина 1уьллура лергаш деханиг.Малхо йохйинчу г1уьнжаречунна ца хааделирахи доккха хуьлуш,сиха алсамдолуш хилар. Шен ц1ока хино т1адийчий бен,сама а ца елира иза.Хи т1етт1а алсамдуьйлура.Г1айре жимлуш,хе д1ахьулъеш лаьттара.Хиндолчух кхийтира пхьагал: х1инца дукха хан ялале г1айре хино йийсаре лоцур ю,шен ламе ялош.Амма хи чу кхоссаяла ца яьхьара:некаа деш,карзахдаьллачу хил дехьа ялалур йоцу дела.

 Иштта д1аделира дей,буьйсий.

 Кхоалг1ачу дийнахь пхьагал дитта т1е хьалаяла г1оьртира.Г1уллакх ца хуьлура:хьалакхоссаелча а дитта т1ехь саца ца лора.Т1аьххьара а лахарчу гена т1е д1атаръелира сираниг.Кхунна ган а гуш хе д1атекхайора яккхий коьллаш, кондаргаш, диттийн чалхаш.

 Кхо де даьккхира пхьагало дитта т1ехь.Т1аьххьара а хи лахделира,т1аккха и лаьтта йоьссира.Х1инца хи юккъехь йолчу г1айре т1ехь 1ен деза цуьнан йовха аьхке т1еяллалц. Аьхка хи жимлур ду,т1аккха берда т1е кхачалур ю пхьагал.(Эдилов С.Э.Хьехархошна г1оьнна методически пособи, 98-99-г1ий аг1онаш).

-Шолг1атекст д1аешар.

**3.Хьесап (план).**

1.Кулла к1ел 1уьллучу пхьагало тидам ца бора ша кеглуш.

2.Хино яшичий бен сама ца елира иза.

3.Дистина дог1учу хил дехьа ялалур яцара сираниг.

4.Диттан гена т1е д1атаръелира иза.

5.Т1аьххьара хи лахделира,пхьагал лаьтта йоьссира.

**8 класс**

**№1.Диктант «Ирсе к1охцал».**

 Цхьана хьуьнхахь ехаш-1аш яра зу.Цуьнан к1охцалех цхьаъ ирсе хилла,дикачу адамашна беркат дохьуш.Иза луларчу юьртарчу нахана хезна.Амма цхьанне а хууш ца хилла,ирсе к1охцал муьлханиг ду. Т1аккха угаре а сутарчу стага аьлла: «Вай и зу схьалоцур ю.Цуьнан к1охцалш дерриш схьа а даьхна,х1оранна цхьацца д1алур ду.Иштта а хуур ду ирсениг муьлха ду».

 Цул т1аьхьа нах зу лаха бахана,цхьаъ воцург. «Садолу х1ума ен а йийна,даьккхина ирс суна ца оьшу»,- аьлла,ц1ахь 1ийна иза.

 Цхьана дийнахь дечке вахана и миска стаг.Наха лоьху зу т1ееана цунна.Адамийн маттахь йистхилла иза:

 -Хьан догц1ена ойланаш а, хьанал дахар а девза суна.Сайн ирсе к1охцал ас хьуна д1ало.Зуламечу нахана со карор яц,-аьлла,к1охцал д1а а дела,д1аяхана зу.

 Мел лехарх нахана зу ца карийна.Ткъа воккхачу стеган керта ирс а, беркат а деана. (128 дош).

Т1едиллар.

3-чу абзацера предложенеш (ерриге 3) синтаксически юьззина къастор.

**№ 2. «Хьажмурдан дуо»**

 Хи чуьра ч1ерий дохуш сакъералора Хьажмурдан. Къаьсттина ч1ог1а сакъералора цуьнан дай чу хьоьжуш. Шен воккхах волчу вашас бина жима дуо бара к1ентан хи чу буг1уш лелош. Дуьйрийн мижарг а, ягийна ма1а а, багийна хьаьжк1ан кан а, сискал а тосура Хьажмурда цу чу. Башха хи к1оргачу метте а ца буг1ура цо иза. Шалажа а дацара иштта доккха хи а. Маь1-маь11ехь дог1ура и. Лохачу бердан к1ел, хи к1оргачохь, дуо буг1уш меттиг яра Хьажмурдан. 1уьйранна а, сарахьа чу моссаза хьожу а, чабакх а, ирг1у а, ч1ерий дохура цо.

 Цхьана буьйсанна стигал къекъаш дог1а а деана, хиш дистира. 1уьйранна самаваьллачу Хьажмурдана хезаш яра дистинчу хино ен г1овг1а…

Ши-кхо де даьллачул т1аьхьа, хи дистинчуьра чудоьжча, хьажа ваханчу Хьажмурдана шен дуо ца карийра… (117 дош. Х-.А.Берсанов. «Вайн махкара акхарой а, олхазарш а.)

3.Грамматически т1едахкарш.

1. Билгалъяха коьрта меженаш.

2. Предложенешна юккъера схьаязде дешнийн цхьаьнакхетарш, билгалъяха уьйраш:

 1-ра вариант 2-г1а вариант

 1-ра предложени.

**№ 3.Диктант «Акха стоьмаш».**

 **Хьал долуш** ду вайн махкахь 1алам. Гурахь а,1ай а хьуьнхахь д1ахедаш бац акха стоьмаш: элхьамцаш,1ежаш,кхораш,хьаьрмакаш,хьаьмцаш,коканаш…1аьнан хьалхара шелонаш хьакхаелча,гуттар а чам толо церан.

 **Хала ду** адамна и ерриге а хазнаш схьагулъян. Схьахетарехь,иза дика а ду.

Х1унда аьлча, олхазаршна а, акхарошна а мА оьшу царах цхьадолу дакъа 1аьнан а, б1аьстенан а муьрехь, шайн кхача бина, пайдаэца.

 **Къаьсттина** хьийкъина хуьлу муьргаш. Х1инца яа ч1ог1а пайдехьа ю уьш,цундела хьуьнан олхазарш го церан дитташ т1ехь. Февраль баттахь а, б1аьстенан юххьехь а дарбане бецаш а, орамаш а карор ду хьуьнхахь, лаха а хууш лехча, царна юкъахь: ч1имаш, боьш,муьжг,иштта кхийолу ораматаш а.

 **Х1ор синтаран**, диттан, бецан хелиган ша тайпа дахар ду, дика ойла йича,вайн дахаран г1ароллехь лаьтташ. Уьш ца хилча, вайн дахар деса хир дара. Исбаьхьа, дарбане, комаьрша бу вайн Даймохк. И беза а, лара а, ларбан а вайн декхар ду!

**3.Т1едилларш:**

1.Фонетически къастаде «шелонаш». ( 7 элп, 9 аз. Мукъанаш: иэ дифтонг, уо дифтонг,а. Мукъазнаш:ш,л,н,ш).

2. 2-чу предложенера цхьанатайпанара меженаш карае,буха сиз хьакха.

**№ 4. Талламан болх «Ло дог1у»**

Ло дог1у даккхийчу чимашца, массо х1ума а хьулдеш. Малх ма-кхийтти, гуча-м дер ду дерриге а… Вон а, дика а. Жаьмбикна-м гуттар а и иштта дуьйла хаьара. Х1инца санна ца хиънехь а, геннахь, кхетаман к1оргенехь, ехара и ойла. Цо сецавора цхьадолчу некъашна т1е ца волуьйтуш. Хало-о-м дара иза, х1етте а и хало лан а лайна, т1ехъяьлча, декхна хетара денош а, буьйсанаш а…

 Юкъ-юккъера екхна ю стигал. Мархашна юккъехула 1еначу беттан серлонехь лепа чимаш. Куй д1а а баьккхина лаьттачу цуьнан коьрта т1ехь соьцу уьш, юха деша.

 Цо д1атуьллу куй. Т1аккха хьаннашлахь 1уьллучу жимчу юьрте б1аьрг бетта. Д1атийна юрт. Юкъ-юккъехь бен стогарш а гац. 1аьржа г1аларташ а хилла лаьтта ц1енош а, царна гонахара бошмаш а. Тийна ю кхуьнан х1усам а… (117 дош. М.Ахмадов. «Мохк бегийча.»/

**Грамматически т1едиллар. Синтаксически таллам бе.**

**1-ра вариант.**

*Мархашна юккъехула 1еначу беттан серлонехь лепа чимаш.*

**2-г1а вариант.**

*1аьржа г1аларташ а хилла лаьтта ц1енош а, царна гонахара бошмаш а.*

**№5.Талламан болх «Лаьмнашкахь».**

 Со тхайн да 1ийначу юьрта яханера. Цигахь ч1ог1а хаза дара. Машенийн я лелха чу герзийн г1овг1а йоцуш,тийна дара юьртахь. Иштта тийналла сунна цкъа а гина яцара.

 Со инзаре цецъяьккхинера гинчу суьрто. Ирхдахана лекха дитташ. Дехьо юькъа хьун. Хьалахьаьжча, чаккхе йоцуш санна, лекха лаьмнаш. Цу т1улгаш юккъера, кхех каш санна,шийла шовда. Хьежарх к1орда ца йора цуьнан сийналла. Чуяьлча а, даржа а ца даьржара шовда. Т1улгаш а, шен басах д1аэдина, ц1андинера цо. И ха залла дешнашца йийцалур яц.

 Бердийн басошкахь уьдуш лелара 1ахарий. Царех самукъадаьлла, ехха хьоьжуш 1ийра со. Уьш ч1ог1а хаза ловзура, вовшашна т1аьхьа уьдуш, кортош а бетташ. Суна иштта хаза меттиг цкъа а ца гинера. Бакъду, буьйсаннадукха 1аьржа хуьлура. Лаьм наш а, хьаннаш а ца гора. Дийнахь сайн самукъадаьккхина 1алам дайча санна хеталора сунна. (125 дош).

**4.Т1едилларш:**

1.Т1ера схьаязъе ц1еран предложенеш.

2.Т1аьххьара предложени синтаксически юьззина къастае.

**9 класс**

**№1. Диктант «Хьоме юрт».**

Самаевлла н1аьнеш кхайкха юьйлаелча, хьалаг1аьттира Алхаст. Уьйт1а ваьлла х1окхо ламаз оьццушехь,эвла юккъерачу маьждигехь мола а кхайкхира. 1уьйренан тийналлехь ц1ена,мукъамехь декара цуьнан аз.

Хьуьнан йистера д1ахьаьжча, д1о-о лаха чохь гора Алхастан юрт. Х1окху меттехь, жа басенца дажа д1а а хоьций,охьахуура Алхаст тохара жималлехь. Аренаша юкъаерзийначу шен юьрте а хьоьжуш,хийла ойланаш йора цо.

Х1етахьчул дуккха а хийцаелла юрт.Шоръелла, ков-керташалсамдевлла.Делахь а, Алхастан юрт ю и,хьалха санна,дагна хьоме а,хьалха санна, дагна гергара а.

Алхаст х1инца лаьттачуьра д1айолалуш яра буьрса хьун.Х1окху хьаннашца а дара Алхастан гергарло.Ерриге а, ала мегар долуш,жималла кхузахь пепнийн 1индаг1ашкахь а. Гуьмсан ч1ожан басенашца кхуьучу кегийрачу хьаннашкахь а д1аяхнера Алхастан. Х1ора т1улг,х1ора дитт гергара дара кхузахь.Д1а б1аьрг мел тоьхначохь гуш долчу суьрташа хилларш-лелларш дагатуьйсура.

 Хьуьна йистера д1а Гумс-хи долчу аг1ор варша боьрзучу ворданан новкъа д1аволавелира Алхаст.Цунна къилбехьа б1аьлланган а, пхонан а орамаш юккъера схьадолуш шовда дара.

**Тедиллар.**

Хьалхара 3 предложени синтаксически юьззина къастор.

Дешнаш довзийтар: ч1ож-хьуьнан гота таь1на меттиг (ущелье); варш-юькъа хьун;

Поп-чинара, б1аьлланг - орешник, пха-граб---дечигийн тайпанаш.

**№ 2.Талламан диктант «Хьаша ларвар».**

Т1евеана хьаша ларвар – вайн къоман ворх1е дайшкара дуьйна схьадог1уш г1иллакх ду. Дукха хенахь дуьйна схьа дайша берашна1амош хила г1иллакх – оьздангалла. Оцу ламастех доьзна ловзарш а хилла берашна юккъехь. Ишттачех цхьаъ ду «Хьаша ларвар».

 Ловзар долалуш, лаьттахь горга сиз хьокху. Иза х1усам ю. Цуьнан барам ловзуш долу бераш мел ду хьаьжжина хуьлу. Кхаж а тосий, х1усамда а, хьаша а къаставо. И шиъ ший а, го юккъе а волий, охьахуу, шимма а доьхкаран цхьацца аг1о схьалоцу. Гонна арахь болчара куйнаш кхуьйсу, хьешана кхетийта г1ерташ.

 Цхьана куьйга доьхка лаьцна волчу х1усамдас, вукху куьйга и куйнаш, хьешана т1е ца кхоьтуьйтуш, аракхуьйсу. Иштта ларво цо шен хьаша. Хьешана куй кхетахь – и ледарло шегара ялийтина волу х1усамда эшна лору. Таккха цунна ловзучара, го а бай, т1ехбеттамаш бо: «Хьоьга хьаша лар ца вела, хьо хьайн х1усаман да вац», - бохуш. Цара де боху цхьа х1ума кхочушдан дезаш хуьлу эшна волу «х1усамда» я хелхавала, я туьйра дийца. (150 дош).

**3.Тедилларш:**

1.Чолхе предложени кара а яй, синтаксически юьззина къастае.

2.Шен х1оттамца къастадо, «т1ехбеттамаш» боху дош.

3. Фонетически къастаде – «г1иллакх».

**№ 3.Диктант «Шийла х1усам». №3.**

 Нохчий а, Кавказера кхидолу бусалба къаьмнаш а къизаллица махкахдаьхначу 1944-чу шарахь дара иза. Шийлачу Алтайн лаьмнашкахь йолчу баганан хьаннашна юккъехь 1уьллура Короткое олу к1отар. Цига кхечира химачу Хьасанг1еран доьзал. Хьалха чохь говраш кхаьбна долчу ханнийн божалш чу д1анисдира адам.

 Ц1ийнан цхьаъ бен кор дацара. Цо серло к1езиг лора. Малх цигахь 1ай башха кхеташ а бацара. Делкъахан хуьлуш корах арахьаьжча, даш санна кхоьлинчу стиглахь гуш а боцуш, лелаш хилар хаалора малх. Масех сахьт даьлча, юха а лома т1ехьа д1абузура иза. Арахь муха ду хьожур ма ву ша, олий, аравала г1уртура диъ шо долу Хьасан. Амма аннийн не1 чоьхьа йоьллуш яра. Наггахь 1уьйранна не1 а йоьллий, тховх д1акхетталц лекха диллина ло д1адаккха х1уттура дай, наний. Т1оман меттана хьостамашца не1арна т1етоьхна болу гажарг а лоций, не1 сацош хуьлура к1ант, арахь болх бан царна меттиг яллалц. Хийца мотт-г1айба а, т1еюхург а, чухулаюхург а йоцуш, дег1ана ц1ано ян, лийча аьтто боцуш, жима Хьасанний, дай воцург, берриш а цомгаш хилира. Оцу шийлачу х1усамехь, да балха а воьдий, сарралц ша 1ара Хьасан, меца, сагатдеш. (165 дош).

**3.Т1едилларш:**

 1.Чолхе-карара предложени карае, коьртачунна буха сиз хьакха, т1етухучунна тулг1енан сиз хьакха.

2. «Аннийн» дашна бе морфологически къастам.

**№ 4.Талламан диктант «Да».**

 Д1аоьхура денош. Дуьне цхьа дассаделча санна хетара.Ца хезара ден аз. Ца хаалора цуьнан ховха куьг. И могаш волуш, цуьнан голаш т1ехь д1атевжжинчохь кхетара суна наб. Цунна улле бен д1а а ца вуьжура со, ткъа х1инца …х1инца уьш дерриг а юхадог1ур доцуш д1адевлла хиллера. Сайна дага а ца йог1учу нанна-м аса са а ца гатдора, амма да сайна ца гуш ши-кхо де даьлча, баккхийчаьрга иза ц1а маца вог1ур ву бохуш, хетта волавелира со. Аса и хаттар шайга дича, къаьсттина ч1ог1а 1аьткъара сан денанний, девешиний. Амма шайн ма-хуьллу со теван, папа кестта ц1авог1ур ву бохуш, 1ехо г1ертара уьш. Ткъа денана, наггахь, тоха са а ца хуьлий, со мара а вуллий, доггах йоьлхура: «Шуна шайн да а витина , со къанъелла гуьйриг д1а х1унда ца хьора оцу Дала!» Доцца аьлча,жимчохь байлахь дисиначу х1ор берехь долу хьал дар-кх сан даг т1ехь а, сан кхетамехь а. Х1етахь дуьйна дукха шераш д1адевллехь а,тахана санна , сан б1аьргашна хьалхах1уьтту гуьйренан и дог1анан де а, т1е верта а тесна, адамийн тобано кертах арабаьккхина сан да т1ехь 1уьллу барам а….

**№ 5.Талламан диктант**

**9 клаас. «Оьзда мотт».**

 Дайн орамашкара дуьйна схьадог1уш цхьа г1иллакх ду нохчийн-стагверг а,стаг воцург а шен дашца къастош.Цигара схьадаьлла ду «Хьайн багах схьадалазчу дешан эла ву хьо,багах схьадаьллачу дешан лай ву хьо» боху кица.Нахалахь айхьа мел аьллачу дашах жоьпалла ву бохург ду и.

 Далла а,нахана а гергахь деза,сийлахь ду шен меттан доладар я багах схьа мел даьллачу дешан оьздангалла ларъяр. Ткъа и мотт харц а,шалхонца а лебар ,адамна бала хин болчу кепара бийцар даккхийчу къинойх,зуламечу лазарех ду.

 Оьзда мотт бийца стаг шен бераллехь дуьйна 1ама веза,баккхийчаьрга ла а дуг1уш,цаьргара масал а оьцуш.Хала делахь а,иза дахарехь ца хилча йиш йоцу уггаре а коьртаниг ду.Оьзда мотт адамийн юкъаметтиган дакъа хила ца 1а,иза вайн х1ораннан сица,кхетамца хила дог1у жовх1ар ду.Цо г1о до оьзда боцчу нехан лаамна к1ел ца воьдуш,цунах ларвала а,шен дахаран новкъахь ц1ена чекхвала а. (Уциев А.Х.150 дош).

Изложени «Вайнехан доьзал».

 Халкъан уггаре доккха хьал-иза х1ора доьзал сица а,дег1аца а могаш хилар ду.Нагахь доьзал ч1ог1а хилахь,къам а хир ду ч1ог1а.Иза,дийца а ца оьшуш,бакъдерг ду.

 Нохчийн къам мел яккхий халонашт1е1иттарх,царах чекхдуьйлуш,х1аллак ца хуьлуш,схьадар дукха хьолахь доьзна дара вайнехан доьзалан ч1аг1аллех. Хьалха заманахь дуьненчу даьлла бер доккха а хила,нахана юккъе даллалй,ц1ахь шен деций,ненаций,вежаршций,йижаршций хьалакхуьура.Цара луш хила цунна дуьненах,1аламах,динах,оьздангаллех болу кхетам.Цундела доьзалехь йоккху хан коьрта яра стеган кхиарехь.

 Вайнехан доьзал шатайпана дуьне ду,шен г1иллакхаш а,ламасташ а долуш.Оцу дуьненахь уггаре воккха хьаькам Да ву.Да доьзалхошна масал хила хьакъ ву массо х1уман т1ехь.Дуьнен чуьра д1аваллалц цуьнан а,д1аваьлча цуьнанц1еран а сий-ларам бар т1ехь ду берашна.Бераш кхетош-кхиор,коьрта долчунна,ненан г1уллакх хила хьалха заманахь.Ткъа дас оцу г1уллакхехь дакъалоцуш хила ненехула.Ишттачу доьзалашкахь иман а,беркат а лаьттина.Цара шайн къоман юьхь,сий а лардина. (Ахмадов М.М.(157 дош).

**Т1едилларш:**

1.Билгалъяха буха сиз а хьокхуш цхьанатайпанара меженаш йолу предложенеш.

2.Т1аьхьарчу абзацера предложенеш синтаксически талла.

3.Эшарца дашна бе морфологически таллам.

**9 класс.**

 **№ 1. Изложени «Бабин т1орказ».**

 Цхьана хазачу б1аьстенан дийнахь Шовда денана йолчу яханера,жима цуьнца марзо эца.Бабина ч1ог1а дукхаезара иза,ша йолчу еъча цунна там бан аг1ертара йоккха стаг.Нанас йо1е ц1ахь,йохаярна кхоьруш,пхьег1аш ца юьлуьйтура.Ткъа бабина Шовдас чу нуй,горгам хьокхура,пхьег1аш а юьлура,уьйт1е а ц1анйора.Т1аккха цо динчуг1уллакхашна бекхамна санна,бабас,сихха нохчийн пешан ц1ергахь сискал а йоттий,цуьнца етшура молуьйтура йо1е.

 Жимма луьйш-олуш 1ийначул т1аьхьа,Шовдина уггар мерза хетта къайле гучуйоккхура йоккхачу стага.Шен даг т1е гилгаш дохуш санна,хетарайо1ана,бабас шен куьйган кераюкъахь масех шекаран б1елиг кховдийча.Ткъа наггахь г1ожан буьххьехь долу ц1азамаш а,б1араш а лора.

 Шовдина даима а хазахетара бабин т1орказ.Цу т1ехь цхьа хазачу басаршца дехкина зезагаш дара,т1етесна шурул-к1айн тир яьккхина кечдина к1адин киса а дара.Йо1ана моьттура,бабин массо а къайле цу чохь лачкъийна ю.Шен бераллин хьекъале хьаьжжина,цу чуьра и къайле лаьтташ ю мотталора,цу чохь долчу дуккха а б1елигех а,кампетех,кхийолчу бес-бесарчу х1уманех. Дашаева Ш.Х. (156 дош).

**Хаттарш:**

1.Цхьана хазачу б1аьстенан дийнахь Шовда   стенга яханера?

2.Х1ун г1уллакхаш дора Шовдас бабина?

3.Бабас шега масех шекаран б1елиг кховдийча ,муха хетара йо1ана?

4.Шовдина даима х1ун хазахетара?

5.Йо1ана х1ун моьттура?

**№2.Изложени «Вайнехан доьзал».**

 Халкъан уггаре доккха хьал-иза х1ора доьзал сица а,дег1аца а могаш хилар ду.Нагахь доьзал ч1ог1а хилахь,къам а хир ду ч1ог1а.Иза,дийца а ца оьшуш,бакъдерг ду.

 Нохчийн къам мел яккхий халонашт1е1иттарх,царах чекхдуьйлуш,х1аллак ца хуьлуш,схьадар дукха хьолахь доьзна дара вайнехан доьзалан ч1аг1аллех. Хьалха заманахь дуьненчу даьлла бер доккха а хила,нахана юккъе даллалй,ц1ахь шен деций,ненаций,вежаршций,йижаршций хьалакхуьура.Цара луш хила цунна дуьненах,1аламах,динах,оьздангаллех болу кхетам.Цундела доьзалехь йоккху хан коьрта яра стеган кхиарехь.

 Вайнехан доьзал шатайпана дуьне ду,шен г1иллакхаш а,ламасташ а долуш.Оцу дуьненахь уггаре воккха хьаькам Да ву.Да доьзалхошна масал хила хьакъ ву массо х1уман т1ехь.Дуьнен чуьра д1аваллалц цуьнан а,д1аваьлча цуьнанц1еран а сий-ларам бар т1ехь ду берашна.Бераш кхетош-кхиор,коьрта долчунна,ненан г1уллакх хила хьалха заманахь.Ткъа дас оцу г1уллакхехь дакъалоцуш хила ненехула.Ишттачу доьзалашкахь иман а,беркат а лаьттина.Цара шайн къоман юьхь,сий а лардина. (Ахмадов М.М.(157 дош).

Хаттарш:

1.Халкъан угаре доккха хьал х1ун ду?

2.Нохчийн къам шена т1ех1иттинчу халонех чекхдалар стенах доьзна ду?

3.Хьалха замманахь берана дуьненах,1аламах,динах,оьздангаллех болу кхетам хьан луш хила?

4.Вайнехан доьзалехь бераш кхетош-кхиош мила хила?

5.Х1ун лаьттина ишттачу доьзалшкахь,цара х1ун лардина?

**№.3 «Оьзда к1ант».**

 Гонахара дерриг 1алам а шен дуьхьа кхолладелла хеташ вара исс шо кхаьчна 1ела.

 1аламца йолчу марзоно хьоьстуш,ловзарна сов т1ера вара иза.Цундела хийла гора иза хин бердан йистошца уьдуш,ловзуш,хьаннашкахь кхерсташ,олхазарийн эшаршка ладоьг1уш,церан дахаранойла еш,тидаме вуьйлуш.Цу 1аламца санна,ч1ог1а яра цуьнан берашца йолу уьйр-марзо а,балхаца шовкъ а.

 Бакъду,ловзарна мел т1ера велахь а,шен ненера пурба доцуш,цхьана а меттеца воьдура к1ант.Ков-кертахь г1уллакх деш,нанна г1о дора цо.Уьйт1е а ц1анйора,синтаршна хи а тухура,шен жимачу йишин Зулайн терго а йора.Иштта г1уллакхаш дешшехь,урокаш ян а кхуьура 1ела.

 Аьхкенан каникулашкахь колхозан уьстаг1ий лелош волчу шен деца Рашидаца же оьхура иза.Ша тидам болуш а,болх безаш а хиларе терра,уьстаг1ий1алашдаран а,уьш дажоран а говзалла дика караерзийнаера 1елас. Берсанов Х.-А. (131 дош)

Хаттарш:

1.Исс шо кхаьчна 1ела муха ойла йолуш вара?

2.Муха яра цуьнан берашца йолу уьйр-марзо а,балхаца шовкъ а?

3.Хьенан пурба доцуш цхьана а мете ца воьдура к1ант?

4.Стенна т1ехь г1о дора нанна цо?

5.Х1ун говзалла караерзийнера 1елас?